คาดเงินบาทสัปดาห์หน้ากรอบ 31.40-31.80
กสิกรไทยคาดเงินบาทสัปดาห์หน้าแกว่ง 31.40-31.80 จับตาสถานการณ์หนี้ยุโรป
16 มิ.ย. 2555

กสิกรไทยคาดเงินบาทสัปดาห์หน้าแกว่ง 31.40-31.80 จับตาสถานการณ์หนี้ยุโรป
ศูนย์วิจัยกสิกรไทย คาดแนวโน้มสัปดาห์ถัดไป (18-22 มิ.ย.) เงินบาทอาจเคลื่อนไหวในกรอบ 31.40-31.80 บาทต่อดอลลาร์ฯ โดยต้องจับตาสถานการณ์วิกฤตหนี้ยุโรปหลังการเลือกตั้งรอบ 2 ของกรีซ (17 มิ.ย.) ตลอดจนความเป็นไปได้ที่จะมีการประกาศใช้มาตรการสกัดความปั่นป่วนในตลาดการเงินโลกจากที่ประชุมกลุ่ม G-20 (18-19 มิ.ย.) การประชุมนโยบายการเงินของสหรัฐฯ (19-20 มิ.ย.) และการประชุมรมว.คลังยุโรป (20-21 มิ.ย.) 
ขณะที่ ตัวเลขเศรษฐกิจสหรัฐฯ ที่สำคัญ ได้แก่ ผลสำรวจแนวโน้มธุรกิจของเฟดสาขาฟิลาเดลเฟีย ดัชนีตลาดที่อยู่อาศัยเดือนมิ.ย. ดัชนีชี้นำเศรษฐกิจ ยอดขายบ้านมือสอง ข้อมูลการเริ่มสร้างบ้านเดือนพ.ค. และจำนวนผู้ขอรับสวัสดิการว่างงานรายสัปดาห์ รวมถึงดัชนี PMI ของหลายๆ ประเทศในแถบเอเชีย ยุโรป และสหรัฐฯ สำหรับเดือนมิ.ย.